ເຈົ້າໜ້າທີ່ເທີກີ ປະກາດວ່າ ການພະຍາຍາມ ເຮັດລັດຖະປະຫານ ຖືກທັບມ້າງແລ້ວ
ຮັກສາການເສນາທິການ ຂອງກອງທັບເທີກີ ປະກາດກ່ຽວກັບ ການສິ້ນສຸດລົງ ໃນການເຮັດລັດຖະປະຫານ ຢູ່ເທີກີ.
ປະທານາທິບໍດີເທີກີ ທ່ານ Recep Tayyip Erdogan ໄດ້ໃຫ້ການຄ້ຳປະກັນ ຕໍ່ປະເທດຊາດວ່າ ທ່ານຍັງເປັນຜູ້ນຳຂອງປະເທດຢູ່ແລະການພະຍາຍາມເຮັດລັດຖະປະຫານໂດຍພວກນາຍທະຫານບາງຄົນນັ້ນ ໄດ້ສິ້ນສຸດລົງແລ້ວ ແຕ່ແນວໃດກໍຕາມ ສຽງລະເບີດ ແລະສຽງປືນ ຍັງດັງກ້ອງ ຢູ່ທົ່ວນະຄອນຫຼວງອັງກາຣາ ແລະນະຄອນອິສຕັນບູລ ມາຈົນຮອດຕອນເຊົ້າວັນເສົາມື້ນີ້ ແລະຍັງບໍ່ທັນເປັນທີ່ຈະແຈ້ງເທື່ອວ່າ ໃຜເປັນຜູ້ຄວບຄຸມກອງບັນຊາການໃຫຍ່ ຂອງພວກທະຫານຢູ່ທີ່ນະຄອນຫຼວງອັງກາຣາ ນາຍົກລັດຖະມົນຕີ Binali Yildrim ໄດ້ກ່າວຄຳປາໄສຕໍ່ປະເທດຊາດໃນຕອນບ່າຍວັນເສົາມື້ນີ້ ໂດຍເອີ້ນຄ່ຳຄືນທີ່ຜ່ານມານີ້ວ່າ "ເປັນຮອຍດ່າງສຳລັບປະເທດເທີກີ " ທ່ານກ່າວວ່າ "ການກໍ່ການໃນຂັ້ນທຳອິດຂອງເຫດຮ້າຍນີ້ ໄດ້ສິ້ນສຸດລົງແລ້ວໃນເວລານີ້ ແລະທ່ານກ່າວຕື່ມວ່າ ການກະທຳຂອງພວກທະຫານ 2,839 ຄົນແລະນາຍທະຫານຈຳ ນວນນຶ່ງ ທີ່ໄດ້ເຮັດລັດຖະປະຫານນັ້ນ ຈະຖືກລົງໂທດຢ່າງໜັກ ໂທດປະຫານຊີວິດແມ່ນບໍ່ໄດ້ກຳນົດໄວ້ ຢູ່ໃນລັດຖະທຳມະນູນ ຂອງເທີກີ ໃນປັດຈຸບັນນີ້ ແຕ່ທ່ານ Yildrim ສະແດງໃຫ້ເຫັນວ່າ ລັດຖະບານອາດຈະຊອກຫາທາງເພື່ອໃຫ້ມີການປ່ຽນແປງກ່ຽວກັບເລື້ອງນີ້ ນັບແຕ່ໄດ້ມີການປະກາດວ່າ ຂ້າພະເຈົ້າຕ້ອງການໃຫ້ລົງໂທດປະຫານຊີວິດ ກໍໄດ້ກາຍມາເປັນທ່າອຽງໃນການສົ່ງຂໍ້ຄວາມຜ່ານທາງ Twitter ຢູ່ໃນປະເທດເທີກີ ທ່ານ Erdogan ໄດ້ບິນໄປຍັງນະຄອນອິສຕັນບູລ ໃນຕອນເຊົ້າວັນເສົາມື້ນີ້ ແລະປະນາມ ການພະຍາຍາມເຮັດລັດຖະປະຫານ ຂອງພວກນາຍທະຫານນັ້ນວ່າ ເປັນການກະທຳທີ່ ຂາຍຊາດ ທ່ານໄດ້ກ່າວຕໍ່ຝູງຊົນທີ່ພາກັນໂບກທຸງຊາດທີ່ໄປຕ້ອນຮັບຢູ່ນອກສະໜາມບິນ Ataturk ໃນນະຄອນອິສຕັນບູລວ່າ ພວກເຂົາເຈົ້າ ໄດ້ແນປາຍປືນ ຂອງປະຊາຊົນ ໃສ່ປະຊາຊົນ ລັດຖະບານຊຸດນີ້ແມ່ນໄດ້ຂຶ້ນມາກຳອຳນາດໂດຍປະຊາຊົນ ແລະເວລານີ້ກໍກຳລັງເປັນຜູ້ຄວບຄຸມຢູ່ ພວກເຂົາເຈົ້າຈະບໍ່ສຳເລັດຕາບໃດທີ່ພວກເຮົາຢືນຢູ່ຮ່ວມກັນຕ້ານພວກເຂົາ ໂດຍການສ່ຽງໃນທຸກສິ່ງທຸກຢ່າງ ໃນການກ່າວຄຳປາໄສທາງໂທລະພາບກ່ອນໜ້ານີ້ ຜູ້ຮັກສາການເສນາທິການສູງສຸດກອງ ທັບ ທ່ານ Umit Dundar ໄດ້ກ່າວຊົມເຊີຍ ການຮ່ວມມືກັນຢ່າງເປັນປະຫວັດການ ລະ ຫວ່າງລັດຖະບານແລະປະຊາຊົນຊາວເທີກີ ແຕ່ໃນຂະນະດຽວ ກັນກໍເຕືອນວ່າ ການກະ ທຳຂອງພວກທະຫານທີ່ເຮັດລັດຖະປະຫານນັ້ນ ຈະບໍ່ຖືກຫລົງລືມງ່າຍໆເລີຍ ທ່ານກ່າວວ່າ "ເທີກີໄດ້ຮູ້ເຫັນເປັນພະຍານຕໍ່ການປ່ວງບ້າຂອງຄົນກຸ່ມນຶ່ງທີ່ໄດ້ຍິງ ແລະວາງລະເບີດໃສ່ຕຶກສະພາ ໃສ່ປະຊາຊົນ ແລະຊັບພະຍາກອນຂອງຕົນນີ້ ຈະບໍ່ຖືກຫລົງລືມເລີຍ " ມີ 190 ກວ່າຄົນເສຍຊີວິດ ໃນການປະທະກັນ ທີ່ເລີ້ມມາແຕ່ແລງວັນສຸກ ປະກອບດ້ວຍທະຫານ 2 ຄົນ ຕຳຫລວດ 41 ຄົນ ພົນລະເຮືອນ 47 ຄົນ ແລະ 104 ຄົນທີ່ກ່າວກັນວ່າເປັນພວກກໍ່ການລັດຖະປະຫານ ອີງຕາມຄຳເວົ້ານາຍພົນ Dundar